แนะลดพอร์ต
โบรกเกอร์ประเมินว่าหุ้นเดือนนี้มีสิทธิพักฐาน หลังขึ้นยาวตลอดเดือน ม.ค. 10% แนะนำลดพอร์ต
8 ก.พ. 2556

โบรกเกอร์ประเมินว่าหุ้นเดือนนี้มีสิทธิพักฐาน หลังขึ้นยาวตลอดเดือน ม.ค. 10% แนะนำลดพอร์ต
“วิศิษฐ์ องค์พิพัฒนกุล” กรรมการผู้จัดการ บริษัทหลักทรัพย์ (บล.) ทรีนีตี้ ประเมินว่า ตลาดหุ้นไทยเดือน ก.พ.นี้ มีโอกาสพักฐานหลังจากที่ปรับตัวขึ้นมาอย่างต่อเนื่อง โดยมีปัจจัยเสี่ยงสำคัญคืออัตราผลตอบแทนพันธบัตรรัฐบาลสหรัฐ ที่หากปรับตัวกระโดดสูงขึ้นจะทำให้นักลงทุนขาดทุนในพันธบัตรจนต้องขายหุ้นเพื่อนำไปชดเชยผลขาดทุน การเลือกตั้งนายกรัฐมนตรีคนใหม่ของอิตาลี ซึ่งนายกรัฐมนตรีคนใหม่อาจตัดสินใจไม่ดำเนินมาตรการรัดเข็มขัดตามที่เคยตกลงไว้กับคณะกรรมการร่วมผู้ตรวจสอบวินัยการคลังยุโรป (Troika)
กระบวนการตัดการใช้จ่ายอัตโนมัติของสหรัฐ ที่จะมีผลบังคับใช้ในวันที่ 1 มี.ค. อาจส่งผลกระทบเชิงลบกับเศรษฐกิจของสหรัฐได้ และมาตรการชะลอความร้อนแรงของกระแสเงินทุนไหลเข้าที่อาจเกิดขึ้นได้ทุกเมื่อ เพื่อชะลอการแข็งค่าของเงินบาท
บล.ทรีนีตี้มองว่า หุ้นที่จะปรับตัวขึ้นเหนือตลาดหรือหุ้นที่ยังมีโอกาสปรับตัวขึ้นได้มากกว่าตลาดโดยรวม ได้แก่ หุ้นที่ยังปรับตัวขึ้นไม่มากรวมไปถึงหุ้นที่เกี่ยวข้องกับโครงสร้างพื้นฐานของประเทศ โดยหุ้นที่ทรีนีตี้แนะนำสำหรับเดือน ก.พ. ได้แก่ หุ้นกลุ่มสื่อสาร บริษัท ไทยคม (THCOM ) โดดเด่นสุด หุ้นกลุ่มรับเหมาก่อสร้าง ได้แก่ บริษัท ช.การช่าง (CK) บริษัท เพาเวอร์ไลน์ เอ็นจิเนียริ่ง (PLE) บริษัท เนาวรัตน์พัฒนาการ (NWR) หุ้นที่เกี่ยวข้องกับโครงสร้างพื้นฐาน ได้แก่ บริษัท บีทีเอส กรุ๊ป โฮลดิ้งส์ (BTS) และหุ้นที่มีผลกำไรโดดเด่นและไม่ผันผวนตามตลาดมากนัก ได้แก่ บริษัท ปัญจวัฒนาพลาสติก (PJW) บริษัท อาร์เอส (RS) บริษัท ฟอร์จูนพาร์ท อินดัสตรี้ (FPI) บริษัท ปริญสิริ (PRIN) และบริษัท ซิงเกอร์ประเทศไทย (SINGER) 
นอกจากนี้ บล.ทรีนีตี้ ได้แนะนำให้นักลงทุนลดพอร์ตการลงทุนในหุ้นลงเล็กน้อยจากเดือน ม.ค.
“อาภาภรณ์ แสวงพรรค” ผู้อำนวยการอาวุโส ฝ่ายวิเคราะห์ บล.ดีบีเอส วิคเคอร์ส แนะนำกลยุทธ์ลงทุนเดือน ก.พ.ว่า ให้เลือกลงทุนหุ้นที่มีปัจจัยพื้นฐานมั่นคง กำไรหลักเติบโตได้อย่างแน่นอน และมีเสถียรภาพในช่วง 12 ปีข้างหน้า และฐานการเงินแข็งแกร่ง (ตามกราฟ)
นักวิเคราะห์ บล.ทิสโก้คาดว่า แนวโน้มดัชนีหุ้นจะปรับตัวขึ้นถึงกลางเดือน ก.พ. โดยให้ราคาเป้าหมาย 1,512 จุด และ1,540 จุด แล้วทรงตัวกับปรับตัวลดลงจนถึงต้นเดือน มี.ค. 2556 สู่แนวรับ 1,420 จุด
กรณีที่แย่กว่า คาดดัชนีขึ้นไม่ถึง 1,512 จุด ตามด้วยลดลงปิดต่ำกว่า 1,470 จุด (หลุดค่าเฉลี่ย 10 วัน) จะยืนยันการจบรอบไปแล้วที่ 1,512 จุด 
แนวโน้มดัชนีทรงกับลดลงใน 2 สัปดาห์ถัดไป สู่แนวรับ 1,420 จุด